નારાજગી અને ગુસ્સામાં બહુ મોટો ફરક છે. દરેક નારાજગીમાં ગુસ્સો નથી હોતો. અમુક નારાજગીમાં વેદના અને પીડા હોય છે. ક્યારેક થોડીક ચિંતા પણ હોય છે. ગુસ્સો એ નારાજગીનું વિકૃત સ્વરૂપ છે. નારાજગીનું કારણ બીજી વ્યક્તિ હોય છે, ગુસ્સાનું કારણ તો માણસ પોતે જ હોય છે. ગુસ્સો ન આવવો એ સહજ હોવું જોઈએ. ઘણા લોકો ગુસ્સો દબાવી રાખે છે. ગુસ્સો દબાવવો એ પણ પોતાના પર કરાતું દુષ્કૃત્ય જ છે. ગુસ્સો દબાવી રાખવા કરતાં તો ગુસ્સો કાઢી નાખવો સારો. સારી અને સાચી વાત તો એ છે કે ગુસ્સાને આવવા જ ન દેવો.